[pic] | EURÓPAI BIZOTTSÁG |

Brüsszel, 2011.3.30.

COM(2011) 137 végleges/2

2011/0073 (COD)

CORRIGENDUMAnnule et remplace le dodument COM(2011)137 final du 21 mars 2011Concerne toutes les versions linguistiquesCorrection de la cote interinstitutionnelle

Javaslat:

AZ EURÓPAI PARLAMENT ÉS A TANÁCS RENDELETE

az Európai Parlament, a Tanács és a Bizottság dokumentumaihoz való nyilvános hozzáférésről szóló 1049/2001/EK rendelet módosításáról

INDOKOLÁS

1. A Bizottság 2008. április 30-án[1] javaslatot terjesztett elő az 1049/2001/EK rendelet átdolgozásáról. Az Európai Parlament által megszavazott jelentés számos módosítást tartalmazott. Az Európai Parlament ugyanakkor úgy döntött, hogy nem szavaz a kísérő jogalkotási állásfoglalásról, így nincs első olvasat során kialakított álláspontja.

2. A 2009 júniusában tartott európai választásokat követően az újonnan megválasztott Parlament eljárási szabályzatának 214. cikkével összhangban újrakezdte a jogalkotási javaslattal kapcsolatos teendőket. 2010 májusában módosított jelentéstervezetet adtak körbe az Európai Parlamenten belül. Az Európai Parlament Alkotmányügyi Bizottsága 2010. november 30-án, Petíciós Bizottsága pedig 2010. december 1-jén véleményezte a Bizottság javaslatát. Az Állampolgári Jogi, Bel- és Igazságügyi Bizottság még nem fogadott el jelentéstervezetet. Nem tűztek ki időpontot az Európai Parlament első olvasat során kialakítandó állásfoglalásának elfogadására.

3. 2009. december 1-jén hatályba lépett a Lisszaboni Szerződés. A dokumentumokhoz való nyilvános hozzáféréshez ettől kezdve az Európai Unió működéséről szóló szerződés egységes szerkezetbe foglalt változata 15. cikkének (3) bekezdése biztosít jogalapot. Ezen új rendelkezés a dokumentumokhoz való nyilvános hozzáférési jogot az Unió valamennyi intézményére, szervére, hivatalára és ügynökségére kiterjeszti. E rendelkezést a Bíróságra, az Európai Központi Bankra és az Európai Beruházási Bankra csak annyiban kell alkalmazni, amennyiben igazgatási feladatokat látnak el. E rendelet közvetlenül csak az Európai Parlamentre, a Tanácsra és az Európai Bizottságra alkalmazandó. Alkalmazását azonban az ügynökségek alapító aktusaiban foglalt különös rendelkezések alapján az ügynökségekre is terjesztették. Továbbá, számos intézmény és szerv az 1049/2001/EK rendelettel megegyező vagy ahhoz hasonló önkéntes aktusokat fogadott el a dokumentumaikhoz való hozzáférés szabályainak megállapításáról.

4. A Bizottság – ahhoz, hogy figyelembe vegye a nyilvános hozzáférési jog intézményi hatályának e kiterjesztését – az 1049/2001/EK rendelet átdolgozásáról szóló 2008. április 30-i javaslatát belefoglalta a Lisszaboni Szerződés hatálybalépésének a folyamatban lévő intézményközi döntéshozatali eljárásokra gyakorolt hatásairól szóló közleményébe[2]. A társjogalkotók tehát az új szerződés e módosítását belefoglalhatják a folyamatban lévő rendes jogalkotási eljárásba.

5. Több mint egy évvel a Lisszaboni Szerződés hatályba lépése után még mindig nem helyezték kilátásba a dokumentumokhoz való nyilvános hozzáférésről szóló, az 1049/2001/EK rendelet helyébe lépő új rendelet elfogadását. Az Európai Parlamentben és a Tanácsban folytatott eszmecserék jelentősen eltérő nézeteket tártak fel a rendelet módosításával kapcsolatban.

6. Noha a gyakorlatban az Európai Unió intézményeinek, szerveinek, hivatalainak és ügynökségeinek többsége önkéntes alapon alkalmazza az 1049/2001/EK rendeletet vagy hasonló szabályokat, jogi kötelezettség is van arra vonatkozóan, hogy a Szerződéssel összhangban a fentiek összességére kiterjesszék a hozzáférési jogot.

7. Mivel az Európai Unió intézményeinek, szerveinek, hivatalainak és ügynökségeinek többsége alkalmazza a rendeletet vagy hasonló szabályokat, e rendelet intézményi hatályát a fentiek összességére ki lehet terjeszteni, a Szerződés által a Bíróságra, az Európai Központi Bankra és az Európai Beruházási Bankra vonatkozóan előírt korlátozásokra is figyelemmel.

8. A Bizottság ezért úgy véli, hogy az 1049/2001/EK rendeletet haladéktalanul módosítani kell a célból, hogy intézményi hatályát a dokumentumokhoz való hozzáférés új, az Európai Unió működéséről szóló szerződés 15. cikkének (3) bekezdése szerinti jogalapjának megfelelően kiterjesszék. E módosítás nem sérti az 1049/2001/EK rendelet folyamatban lévő átdolgozását a Bizottság 2008. áprilisi javaslata alapján.

2011/0073 (COD)

Javaslat:

AZ EURÓPAI PARLAMENT ÉS A TANÁCS RENDELETE

az Európai Parlament, a Tanács és a Bizottság dokumentumaihoz való nyilvános hozzáférésről szóló 1049/2001/EK rendelet módosításáról

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 15. cikke (3) bekezdésére,

tekintettel az Európai Bizottság javaslatára,

a jogalkotási aktus tervezetének a nemzeti parlamenteknek való megküldését követően,

rendes jogalkotási eljárás keretében,

mivel:

9. Az Európai Közösséget létrehozó szerződés 255. cikkének (2) bekezdése alapján elfogadott, az Európai Parlament, a Tanács és a Bizottság dokumentumaihoz való nyilvános hozzáférésről szóló, 2001. május 30-i 1049/2001/EK európai parlamenti és tanácsi rendelet[3] határozta meg a dokumentumokhoz való nyilvános hozzáférési jogot szabályozó általános elveket és köz- vagy magánérdeken alapuló korlátozásait.

10. Az említett cikkel összhangban az 1049/2001/EK rendelet csak az Európai Parlament, a Tanács és a Bizottság dokumentumaihoz való nyilvános hozzáférési jogot szabályozza.

11. A Lisszaboni Szerződés hatályba lépését követően az Európai Közösséget létrehozó szerződés 255. cikke helyébe az Európai Unió működéséről szóló szerződés 15. cikkének (3) bekezdése lépett.

12. Az új rendelkezés hozzáférési jogot biztosít bármely uniós polgár, valamint valamely tagállamban lakóhellyel, illetve létesítő okirat szerinti székhellyel rendelkező természetes vagy jogi személy számára az Unió intézményeinek, szerveinek és hivatalainak és ügynökségeinek dokumentumaihoz, a jogalkotó által az említett cikknek megfelelően meghatározott elvek és feltételek szerint. Az Európai Unió Bírósága, az Európai Központi Bank és az Európai Beruházási Bank tekintetében e nyilvános hozzáférési jogot csak annyiban kell alkalmazni, amennyiben igazgatási feladatokat látnak el.

13. Az 1049/2001/EK rendeletet tehát ennek megfelelően módosítani kell,

ELFOGADTA EZT A RENDELETET:

1. cikk

Az 1049/2001/EK rendelet a következőképpen módosul:

1. Az 1. cikk a) pontja helyébe a következő szöveg lép:

„a) a köz- vagy magánérdek alapján olyan módon határozza meg az Európai Unió 3. cikk c) pontjában meghatározott intézményeinek dokumentumaihoz való, az Európai Unió működéséről szóló szerződés 15. cikkének (3) bekezdésében előírt hozzáférési jogra irányadó elveket, feltételeket és korlátozásokat, hogy a dokumentumokhoz a lehető legszélesebb körű nyilvános hozzáférést biztosítson,”

2. A 2. cikk (3) bekezdésének helyébe a következő szöveg lép:

"3. Ez a rendelet a 3. cikk c) pontjában meghatározott valamely intézmény birtokában lévő dokumentumokra vonatkozik, amely dokumentumokat az intézmény állított ki, vagy azok hozzá érkeztek, és amelyek az Európai Unió tevékenységi területeire vonatkoznak. Az Európai Unió Bírósága, az Európai Központi Bank és az Európai Beruházási Bank tekintetében e rendeletet csak annyiban kell alkalmazni, amennyiben igazgatási feladatokat látnak el.

3. A 3. cikk a következő c) ponttal egészül ki:

„c) „intézmények”: az Európai Unió intézményei, szervei, hivatalai és ügynökségei, ideértve az Európai Külügyi Szolgálatot is.”

2. cikk

Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben,

az Európai Parlament részéről a Tanács részéről

az elnök az elnök

[1] COM(2008)229

[2] COM(2009) 665

[3] HL L 145., 2001.5.31., 43. o.